毛詩草蟲經

佚

按。是書。徐堅初學記嘗引之。其詮猱曰。猱獮猴也。楚人謂之沐猴。老者爲獑猢。獑猢駿捷也。其鳴噭噭而悲。其詮鳯曰。雄曰鳯。雌曰凰。其雛爲鸑鷲。或曰鳯皇一名鸑鷲一名鶠。

韓詩圖

十四卷

佚

右見張彦遠名畫記

孔氏頴達等毛詩正義

唐志四十卷

存

頴達序曰。夫詩者論功頌德之歌。止僻防邪之訓。雖無爲而自發乃有益於生靈。六情静於中。百物盪於外。情緣物動。物感情遷。若政遇醇和則歡娱。被於朝野時當（慘）〔𢡖〕黷亦怨刺形於咏歌。作之者所以愓懷舒憤。聞之者足以塞違從正。發諸情性諧於律吕。故曰感天地動鬼神莫近於詩。此乃詩之爲用其利大矣。若夫哀樂之起㝠於自然。喜怒之端非由人事。故燕雀表啁噍之感。鸞鳯有歌舞之容。然則詩理之先同夫開闢。詩迹所用隨運而移。上皇道質故諷諭之情寡。中古政繁亦謳歌之理切。唐虞乃見其初。羲軒莫測其始。於後時經五代篇有三千。成康没而頌聲寢。陳靈興而變風息。先君宣父釐正遺文。緝其精華。褫其煩重。上從周始。下（旣）〔暨〕魯僖。四百年間六詩偹矣。卜商闡其業雅頌與金石同和。秦正燎其書簡牘與烟塵共盡。漢氏之初詩分爲四。申公騰芳於鄢郢。毛氏光價於河間。貫長（卿）〔𡖖〕傳之於前。鄭康成箋之於後。晋宋二蕭之世。其道大行。齊魏兩河之間。（兹）〔茲〕風不墜。其近代爲義疏者。有全緩何（胤）〔𠃴〕舒瑗劉軌思劉醜劉焯劉炫等。然焯炫並聰頴特達文而又儒。擢秀榦於一時。騁絶轡於千里。固諸儒之所揖讓日下之無雙於其所作疏内特爲殊絶。今奉勑删定故據以爲本。然焯炫等負恃才氣輕鄙先達同其所異。異其所同。或應略而反詳。或宜詳而更略。凖其繩墨差忒未免勘（基）〔其〕會同。時有顚躓。今則削其所煩。增其所簡。惟意存於曲直非有心於愛憎。謹與朝散大夫行太學慱士臣王德韶徵事郎守四門慱士（虑）〔臣〕齊威等對共（対）〔討〕論辨詳得失。至十六年又奉勑與前修疏人及給事郎守太學助教雲騎尉臣趙乾叶登仕郎守四門助教雲騎尉臣賈普曜等對。勑使趙弘智覆更詳正。凡爲四十卷。庻以對揚聖範。垂訓幼蒙。故序其所見載之於卷首云爾。

唐藝文志。孔頴達王德韶齊威等撰。趙乾叶四門助教賈普曜趙弘智等覆正。

崇文總目。唐國子祭酒孔頴達撰太尉長孫無忌同諸儒刊定。國初端拱初國子司業孔淮等奉詔是正。詩學之家此最爲詳。

晁公武曰。頴達據劉炫劉焯疏爲本。（剛）〔刪〕其所煩而增其所簡。云自晋室東遷學有南北之異。南學簡約得其英華。（比）〔北〕學深愽窮其枝葉。至頴達始著義疏混南北之異。雖未必盡得聖人之意。而刑名度數亦已詳矣。自兹以後。大而郊社宗廟。細而冠昏喪祭。其儀法莫不本此。元豐以來廢而不行。甚無謂也。

按。鄭詩叔于田二篇。其第二篇小序特加太字以别之。故孔氏正義云。此言叔于田下言太叔。于田今西安唐刻石經第二篇。首章猶冠以太字。自去序言詩舍正義弗習而經文失其舊學者不復措意矣。

陸氏德明毛詩釋文

一卷

存

許氏叔牙毛詩纂義

新唐志十卷

佚

舊唐書。許叔牙潤州句容人。少精於毛詩禮記。貞觀初累授晋王文學兼侍讀。尋遷太常愽士升春官加朝散大夫。遷太子洗馬兼崇賢舘學士仍兼侍讀。嘗撰毛詩纂義十卷以進皇太子。賜帛二百叚兼令寫本付司經局御史大夫高智同。嘗謂人曰。凡欲言詩者必須先讀此書。

南畿志。叔牙字延基。